พูดน้อย
สมคิด จาตุศรีพิทักษ์ รองนายกฯ และอดีต รมว.คลัง เป็นคนที่รักและผูกพันกระทรวงการคลังมาก เห็นได้จากบ่อยครั้งเลือกมาติวเข้มงานที่คลังเสมอ
8 มี.ค. 2559

สมคิด จาตุศรีพิทักษ์ รองนายกฯ และอดีต รมว.คลัง เป็นคนที่รักและผูกพันกระทรวงการคลังมาก เห็นได้จากบ่อยครั้งเลือกมาติวเข้มงานที่คลังเสมอ
ล่าสุด วานนี้หลังจาก สมคิด ประชุมร่วมกับ อภิศักดิ์ ตันติวรวงศ์ รมว.คลัง และข้าราชการระดับสูงเสร็จ เจอนักข่าวคลังก็ตั้งคำถามว่า ทำไมไม่ช่วยท่านอภิศักดิ์พีอาร์ข่าวบ้าง นักข่าวก็ตอบทันควันว่า ก็ท่านพูดน้อยเสียเหลือเกิน
ท่านรองนายกฯ พยักหน้าหงึกๆ อย่างเข้าใจ ก่อนอธิบายว่า ที่มาวันนี้ก็เพื่อมาบอกท่าน รมว.คลัง ให้ช่วยกันพูดหน่อย สมัยนี้ทำงานเยอะ แต่ต้องพูดด้วย มิฉะนั้นประชาชนจะไม่เข้าใจ ยิ่งตอนนี้นักลงทุนต่างชาติหลั่งไหลมาลงทุนในไทย แต่คนไทยกันเองกลับไม่เชื่อมั่น ผู้บริหารจึงต้องพยายามชี้แจงให้มากขึ้น
พูดเสร็จ ท่านรองฯ สมคิด ก็เดินทางกลับ
ฟากนักข่าวก็เลยเอาใจท่านรองฯ รอสัมภาษณ์ท่าน รมว.คลัง อภิศักดิ์ ต่อ
แต่ซื้อหวยยังไม่แม่นเท่านี้ เพราะ อภิศักดิ์ ออกจากห้องประชุมมาให้เห็นหน้าแวบหนึ่ง ก่อนเดินไปเคลียร์งานต่อ โดยไม่ให้สัมภาษณ์แต่อย่างใด
นักข่าวเลยเงิบไปตามเคย